د پروان ولایت د افغانی سرې میاشتې نماینده ګۍ ریاست د ځوانانو او رضاکارانو په روزنیز کلوپ کې د ښوونکی نړیواله ورځ د یوې شاندارې غونډې په ترڅ کې ولمانځل شوه! نن شنبه د روان ١٤٤٥ سپوږمیزکال د ربیع الاول میاشتې په ٢٢ مه چې د ۱۴۰٢ لمریزکال د تلې (میزان) میاشتې له ١٥ مې نېټې سره سمون لری د پروان ولایت د افغانی سرې میاشتې نماینده ګۍ ریاست د ځوانانو او رضاکارانو په روزنیز کلوپ کې د ښوونکی نړیواله ورځ د نماینده ګۍ د مختلفو بخشونو د مدیر صاحبانو، فعالو رضاکارو ښوونکو او زده کوونکو په شتون کې د یوې شاندارې غونډې په ترڅ کې ولمانځل شوه، یاده جلسه چې د قران عظیم الشان د څو مبارکو ایتونو په تلاوت سره پیل شوه، ورپسې د ځوانانو او رضاکارانو د کلوپ مدیر ښاغلی عبدالمنیر شهاب د نننۍ جلسې د دایرېدو په اړه خبرې وکړې او د ښوونکی د مقام او د انسان په ژوند کې د ښوونکی د مهم رول په ارزښت یې تفصیلی وینا وکړه او د هغو فعالو رضاکارو استاذانو یې مننه وکړه چې په رضاکارانه ډول د زده کوونکو د روزنې په برخه کې نه ستړې کېدونکې هلې ځلې کوی چې ورپسې د معلوماتی تکنالوژۍ مدیر ښاغلی جمال الدین حقمل د استاذۍ د سپیڅلې دندې په ارزښت هر اړخیزه وینا وکړه، له دې وروسته د نشراتو مدیر ښاغلی فضل حق مقصودیار د خپلو په جریان کې د رضاکارو استاذانو د تشویق او هڅونې په برخه کې د افغانی سرې میاشتې ټولنې د ترسره کړو پروګرامونو په اړه خبرې وکړې او د کلوپ اړوند ښوونکو ته یې ډاډ ورکړ چې افغانی سره میاشت به د تل په څېر د رضاکارانو مادی او معنوی هڅونې ته ژمنه اوسی، د جلسې په وروستۍ برخه کې د ښوونکی د نړیوالې ورځې په مناسبت ترتیب شوی کېک پرې شو او د ښوونکو په استازولۍ څو تنو استاذانو د نننۍ جلسې په ترسراوی خوښی وښوده او مننه یې وکړه چې د افغانی سرې میاشتې ټولنه د یوې خیرپالې، بشرپالې او خپلواکې ټولنې په حیث د ځوانانو په سالمه روزنه کې مهم رول لوبوی. د پروان ولایت د افغانی سرې میاشتې نماینده ګۍ ریاست د نشراتو مدیریت